Αγροτικές κινητοποιήσεις στην Ελλάδα 2025-26

Οι **αγροτικές κινητοποιήσεις στην Ελλάδα** ήταν μια σειρά από μαζικές διαμαρτυρίες του αγροτικού και κτηνοτροφικού κόσμου στην Ελλάδα, οι οποίες κλιμακώθηκαν από την 1η Δεκεμβρίου 2025. Οι κινητοποιήσεις αυτές διακρίνονται από ιδιαίτερη ένταση, με χαρακτηριστικά γνωρίσματα εκτός από το μπλοκάρισμα κεντρικών οδών της χώρας, τους αποκλεισμούς συνοριακών σταθμών και τις πρωτοφανείς συγκρούσεις σε αεροδρόμια και λιμένες της χώρας και καταλήψεις αυτών.

Οι κινητοποιήσεις αποτελούν αντίδραση στο «πάγωμα» των κοινοτικών επιδοτήσεων και την υγειονομική κρίση στην κτηνοτροφία, αλλά και μία κλιμάκωση διαχρονικών αιτημάτων του πρωτογενούς τομέα που αφορούν το κόστος παραγωγής και ενέργειας.

## Υπόβαθρο και Αίτια
Η αναζωπύρωση των κινητοποιήσεων στα τέλη του 2025 οφείλεται σε έναν εκρηκτικό συνδυασμό οικονομικών και υγειονομικών παραγόντων που έπληξαν τον πρωτογενή τομέα μετά το φθινόπωρο.

Συγκεκριμένα, μία σειρά αιτημάτων των αγροτών αποτελούν διαχρονικές απαιτήσεις οι οποίες οδηγούν σε κινητοποιήσεις κάθε χρόνο. Συνοπτικά, τα αιτήματα συμπεριλαμβάνουν κατώτερες εγγυημένες τιμές προϊόντων με σκοπό την κάλυψη του κόστους παραγωγής, δίκαιες αποζημιώσεις από τον ΕΛΓΑ, αφορολόγητο αγροτικό πετρέλαιο στην αντλία, πλαφόν στο αγροτικό ρεύμα και γενικότερη μείωση κόστους ενέργειας και παραγωγής σε λιπάσματα, φάρμακα και εφόδια, καθώς και κατάργηση ΦΠΑ στα μέσα παραγωγής και στα αναγκαία εφόδια.

Στα παραπάνω, ήρθαν να προστεθούν όμως οι επιζήμιες για τον αγροτικό κόσμο συνέπειες του σκανδάλου του ΟΠΕΚΕΠΕ και της διαχείρισης από το κράτος της επιδημίας της ευλογιάς των αιγοπροβάτων. Αυτά, καθώς και η συσσώρευση των γενικότερων αιτημάτων αλλά και μίας αγροτο-κτηνοτροφικής "καταστροφής" ανά έτος (Ντάνιελ 2023, πανώλη αιγοπροβάτων 2024, ευλογιά αιγοπροβάτων 2025), ήταν που προκάλεσαν την πρωτοφανή έκρηξη κατά τις κινητοποιήσεις του 2025.

### Σκάνδαλο Επιδοτήσεων και ΟΠΕΚΕΠΕ
Κεντρικός πυροδότης της οργής των αγροτών υπήρξε η εμπλοκή στις πληρωμές της Βασικής Ενίσχυσης και των Οικολογικών Σχημάτων. Έρευνα της Ευρωπαϊκής Εισαγγελίας αποκάλυψε εκτεταμένη απάτη με δηλώσεις ανύπαρκτων εκτάσεων και ζώων, οδηγώντας την Ευρωπαϊκή Επιτροπή σε «πάγωμα» κονδυλίων ύψους περίπου 600 εκατομμυρίων ευρώ μέχρι την ολοκλήρωση των ελέγχων. Αυτό άφησε χιλιάδες παραγωγούς χωρίς ρευστότητα εν μέσω της καλλιεργητικής περιόδου. Οι αγρότες ζητούν να μην επιβαρυνθούν οι τίμιοι πολίτες και να πληρωθούν τα κονδύλια από όσους απατεώνες τα καταχράστηκαν τα προηγούμενα έτη.

### Επιδημία Ευλογιάς
Η έξαρση της ευλογιάς των αιγοπροβάτων κατά το δεύτερο εξάμηνο του 2025, έφερε ως αποτέλεσμα η κυβέρνηση να διατάξει αναγκαστική θανάτωση χιλιάδων ζώων και καραντίνα σε πολλές περιοχές (ιδίως σε Ανατολική Μακεδονία και Θράκη και Θεσσαλία), με τους κτηνοτρόφους να καταγγέλλουν καθυστερήσεις και ανεπάρκεια στις αποζημιώσεις. Οι κτηνοτρόφοι επίσης ζητούσαν και ζητούν επαρκείς εμβολιασμούς οι οποίοι απορρίπτονται από τις αρχές, ενώ πολλοί εξ αυτών καταγγέλλουν τόσο την Πολιτεία όσο και την Ε.Ε. ότι πολεμούν την παραδοσιακή κτηνοτροφική παραγωγή με σκοπό την προώθηση άλλων συμφερόντων και εναλλακτικών (νέα ΚΑΠ).

### Εμπορική συμφωνία Ε.Ε. - Μερκοσούρ
Αγρότες επισημαίνουν την σημασία και τις επιπτώσεις της εμπορικής συμφωνίας Ε.Ε.-Μερκοσούρ στον αγροτικό τομέα, την οποία ενέκρινε και η ελληνική κυβέρνηση. Η συμφωνία Ε.Ε.-Μερκοσούρ, η οποία σε ελληνικό επίπεδο ψηφίστηκε από όλους τους ευρωβουλευτές της Νέας Δημοκρατίας και καταψηφίστηκε από όλους τους ευρωβουλευτές της αντιπολίτευσης, αποτελεί αιτία για μεγάλες αγροτικές κινητοποιήσεις ανά την Ευρώπη (πχ Γαλλία, Πολωνία, Ελλάδα, Ιταλία, Κύπρος), καθώς θεωρείται ότι θα μειώσει την επισιτιστική αυτάρκεια των εθνών ενώ καταγγέλλεται ότι θα εισάγονται προϊόντα από τρίτες χώρες που δεν υπόκεινται στους αυστηρούς κανονισμούς που εφαρμόζει η ΕΕ σε ό,τι αφορά φυτοφάρμακα, λιπάσματα και γενετικά τροποποιημένους οργανισμούς. Επισημαίνεται από τους διαδηλωτές και τους ότι ενάντιους στην συμφωνία, ότι κέρδος σε επίπεδο οικονομίας θα έχει ουσιαστικά η Γερμανία και γενικότερα οι αυτοκινητοβιομηχανίες, με βάρος σε όλον τον αγροτικό τομέα. Η υποστηρικτές τις συμφωνίας επικαλούνται δικλίδες ασφαλείας και συνολικό κέρδος από το ελεύθερο εμπόριο.

## Χρονολόγιο Γεγονότων
Στα τέλη Νοεμβρίου, οι Αγροτικοί Σύλλογοι Θεσσαλίας και Μακεδονίας πραγματοποίησαν μαζικές συνελεύσεις. Στις 30 Νοεμβρίου αποφασίστηκε η έξοδος των τρακτέρ στις πλατείες, με το σύνθημα «Δεν πάει άλλο».

Εντωμεταξύ την ίδια μέρα, την Κυριακή στις 30 Νοεμβρίου, οι αγρότες της Θεσσαλίας αιφνιδίασαν τις αστυνομικές δυνάμεις. Συγκεκριμένα, στην Καρδίτσα αγρότες από την περιοχή των Σοφάδων και των Σελλάνων (Προάστιο και γύρω χωριά) προέβησαν σε απροειδοποίητη και προγενέστερη κίνηση, προελαύνοντας με τα τρακτέρ πάνω στον Ε65 κινούμενοι προς την Καρδίτσα και συγκεκριμένα τον κόμβο του Δέλτα, τον οποίον κατάφεραν να κλείσουν για πρώτη φορά στα χρονικά των αγροτικών κινητοποιήσεων, προλαβαίνοντας την απάντηση της αστυνομίας ακόμη και μέσω μετακίνησης των αστυνομικών οχημάτων με ιμάντες. Στον κόμβο της Νίκαιας στην Λάρισα, αγρότες και αστυνομικές δυνάμεις προέβησαν σε συμπλοκή, αφού οι αγρότες εισέβαλαν στον αυτοκινητόδρομο από τους παραδρόμους και κατάφεραν να σπάσουν τον φραγμό που είχαν στήσει οι κλούβες των ΜΑΤ, κλείνοντας έτσι την διέλευση Αθηνών-Θεσσαλονίκης μέσω ΠΑΘΕ.

* 1-6 Δεκεμβρίου: Στήνονται τα πρώτα μεγάλα μπλόκα. Στη Θεσσαλία, στον κόμβο της Νίκαιας (Λάρισα), συγκεντρώνονται πάνω από 1.500 τρακτέρ, ενώ στο μπλόκο της Καρδίτσας ήταν συγκεντρωμένα περίπου 2.000 τρακτέρ, με συνολικό αριθμό πάνω από 4.000 σε όλη την Θεσσαλία. Στην κεντρική πλατεία της Λάρισας, κτηνοτρόφοι έριξαν γάλα, άχυρο και καλαμπόκι μπροστά στο Δικαστικό Μέγαρο, δηλώνοντας οργή για τα συσσωρευμένα προβλήματα. Στην Θεσσαλονίκη, οι αγρότες πέρασαν τα τρακτέρ αιφνιδιαστικά μέσα από τα χωράφια και μπλόκαραν τα διόδια των Μαλγάρων. Παράλληλα, αγρότες της Βορείου Ελλάδος προχωρούν σε αποκλεισμούς των τελωνείων στα σύνορα με τη Βόρεια Μακεδονία (Νίκη, Εύζωνοι) και την Βουλγαρία (Προμαχών). Μπλόκα στήνονται και στα σύνορα με την Τουρκία (Κήποι). Στην Ήπειρο, οι αγροτο-κτηνοτρόφοι κλείνουν ανά τακτά χρονικά διαστήματα τον κόμβο Καλπακίου και την εθνική οδό Ιωαννίνων-Κακκαβιάς. Μπλόκο στήθηκε και στον κόμβο του Πύργου πάνω στον αυτοκινητόδρομο Πατρών-Πύργου, ενώ στην Στερεά Ελλάδα στήθηκαν μπλόκα σε Θήβα, Δομοκό και Ορχομενό. Στις 5 Δεκέμβρη η ένταση μεταφέρεται στη Θεσσαλονίκη. Αγρότες επιχειρούν να αποκλείσουν την οδική πρόσβαση στο Αεροδρόμιο «Μακεδονία». Η αστυνομία κάνει χρήση χημικών για να τους απωθήσει. Εγκαθίστανται, έκτοτε, στο σημείο Πράσινα Φανάρια.
*7-12 Δεκεμβρίου: Τα συνολικά μπλόκα, φτάνουν τα 54. Στην Κρήτη, η οποία βρέθηκε στο επίκεντρο των ελέγχων του ΟΠΕΚΕΠΕ, σημειώνονται σοβαρά επεισόδια με πηγές να κάνουν λόγο για «χάος». Αγρότες συγκρούονται με τα ΜΑΤ έξω από το Αεροδρόμιο Ηρακλείου και το Αεροδρόμιο Χανίων, καταλαμβάνοντας το πρώτο. Οι διαδηλωτές πετούν πέτρες και αναποδογυρίζουν περιπολικό, ενώ η αστυνομία απαντά με εκτεταμένη χρήση δακρυγόνων. Στο μέτωπο της Θεσσαλίας, σε μια κίνηση υψηλού συμβολισμού, αγρότες και κτηνοτρόφοι της Καρδίτσας συγκεντρώθηκαν έξω από το πολιτικό γραφείο του Υπουργού Αγροτικής Ανάπτυξης, Κώστα Τσιάρα. Οι διαδηλωτές έχυσαν τόνους γάλακτος στην είσοδο της πολυκατοικίας και πέταξαν μπάλες με άχυρα.  Πηγές κατά την 8η Δεκεμβρίου εντωμεταξύ, κάνουν λόγο για 4000 τρακτέρ μόνο στον κόμβο της Νίκαιας Λάρισας. Την ίδια μέρα, το πλοίο Διαγόρας, απέπλευσε άδειο από το λιμάνι της Μυτιλήνης εν μέσω αποκλεισμού του. Στις 10 Δεκέμβρη, αγρότες με τρακτέρ αλλά και αλιείς με καΐκια, κατέλαβαν το λιμάνι του Βόλου. Στις 12 Δεκέμβρη, οι αγρότες της Θεσσαλονίκης επελαύνουν με τα τρακτέρ εντός της πόλης και προβαίνουν σε συμβολικό αποκλεισμό του λιμανιού της.
μικρογραφία|228x228εσ|Εικόνα από το μπλόκο στο Κάστρο Βοιωτίας.
Στις 18 Δεκεμβρίου πραγματοποιήθηκε κρίσιμη Πανελλαδική Σύσκεψη της Επιτροπής των Μπλόκων στον Λευκώνα Σερρών. Εκπρόσωποι από τα μπλόκα της Νίκαιας, του Ε65, των Μαλγάρων, του Προμαχώνα και άλλων περιοχών αποφάσισαν ομόφωνα την κλιμάκωση του αγώνα, θέτοντας ως «κόκκινη γραμμή» την άρνηση συνάντησης με κυβερνητικά κλιμάκια αν δεν υπάρξουν απτές δεσμεύσεις. Αποφασίστηκε ωστόσο η διευκόλυνση των πολιτών κατά τις ημέρες των εορτών. Μεταξύ 19–21 Δεκεμβρίου οι αγρότες προχώρησαν σε συμβολικό άνοιγμα των διοδίων σε Ωραιόκαστρο, Σοφάδες και Δροσοχώρι, επιτρέποντας την ελεύθερη διέλευση των οχημάτων ως ένδειξη καλής θέλησης προς το κοινό. Παράλληλα, μοίρασαν αγροτικά προϊόντα σε διερχόμενους οδηγούς στα διόδια της Τύριας στην Ήπειρο. Στις 22 Δεκεμβρίου σημειώθηκε ένταση με προσωρινό αποκλεισμό των σηράγγων στα Τέμπη για τα φορτηγά οχήματα, διάρκειας τριών ωρών. Στην Ήπειρο, ενισχύθηκαν τα μπλόκα σε Άρτα, Λούρο και Καλπάκι, ενώ στην Εγνατία Οδό (στο ύψος της Σιάτιστας) πραγματοποιήθηκε 24ωρος αποκλεισμός για τα φορτηγά

### Αποκλιμάκωση κατά την περίοδο των Χριστουγέννων
Από την πρόπαραμονή των Χριστουγέννων, οι αγρότες προχώρησαν σε αναδιάταξη των τρακτέρ στην άκρη του οδοστρώματος σε πολλά σημεία (όπως στον Ε65), προκειμένου να διασφαλιστεί η απρόσκοπτη μετακίνηση των εκδρομέων των Χριστουγέννων. Ανακοινώθηκε ότι θα κάνουν «Ρεβεγιόν στα μπλόκα» με βάρδιες, διατηρώντας την παρουσία τους στους δρόμους.

Από τις 23 Δεκεμβρίου και έπειτα, παρά την απόφαση των αγροτικών μπλόκων να διευκολύνουν την κυκλοφορία ενόψει των εορτών των Χριστουγέννων, καταγράφηκαν σοβαρές καταγγελίες για σκόπιμη ταλαιπωρία των εκδρομέων από τις αστυνομικές δυνάμεις. Οι αγρότες κατηγόρησαν την κυβέρνηση και την ηγεσία της ΕΛ.ΑΣ. ότι, ενώ τα τρακτέρ είχαν παραταχθεί εκτός οδοστρώματος, η αστυνομία διατηρούσε κλειστούς τους δρόμους, ενεργοποιώντας τον «κοινωνικό αυτοματισμό» εναντίον τους. Πιο συγκεκριμένα, η Τροχαία συνέχισε να απαγορεύει την κίνηση σε τμήματα της ΠΑΘΕ και του Ε65, εκτρέποντας τα οχήματα σε επαρχιακούς δρόμους για λόγους ασφαλείας, με αποτέλεσμα να δημιουργηθούν ουρές χιλιομέτρων. Οι αγρότες κατήγγειλαν ότι οι κλούβες των ΜΑΤ παρέμεναν κάθετα στο οδόστρωμα χωρίς ουσιαστικό λόγο. Την παραμονή των Χριστουγέννων, η κατάσταση εξομαλύνθηκε μερικώς.

Στις 27 Δεκεμβρίου, ανακοινώθηκε από δεκαοκτώ μπλόκα της Βορείου Ελλάδος, ως επί το πλείστον, η πρόθεσή τους για αποκλιμάκωση και στροφή στο τραπέζι των διαπραγματεύσεων, με τα υπόλοιπα όμως μπλόκα στην επικράτεια, που αποτελούν την πλειοψηφία, να διατηρούν τις αρχικές κόκκινες γραμμές τους. Στις 29 του μηνός στο μπλόκο του Αγγελοκάστρου αποφασίστηκε ο επ αόριστον αποκλεισμός της Εθνικής Οδού Αντιρρίου Ιωαννίνων όπως και ο αποκλεισμός των παρακαμπτηρίων από τον κόμβο της Νίκαιας.

### Πλήρης κλιμάκωση - «Ναυάγιο» στις διαπραγματεύσεις με την κυβέρνηση
Από τις 12:00 της Πέμπτης 8 Ιανουαρίου, η ΠΑΘΕ παραμένει αποκλεισμένη σε ολόκληρο το μήκος της με εξαίρεση την Κατερίνη ενώ αποκλεισμένη παραμένει και η Ιόνια Οδός.

Μία ημέρα νωρίτερα, στις 7 Ιανουαρίου, έπειτα από την Πανελλαδική Σύσκεψη των Μαλγάρων στις 4 Ιανουαρίου που απεφασίσθη η περαιτέρω κλιμάκωση των κινητοποίηση. Την ίδια μέρα είχε ανακοινωθεί μία μικρή δέσμη μέτρων από τον υπουργό αγροτικής ανάπτυξης Κώστα Τσιάρα και τον αντιπρόεδρο της κυβέρνησης Κωστή Χατζηδάκη, διαμηνύοντας ταυτόχρονα ότι δεν θα υπάρξει άλλη ανοχή στα μπλόκα. Τα μέτρα συμπεριλαμβάνουν αναδιανομή 160 εκ. ευρώ από αδιάθετους πόρους της βασικής ενίσχυσης, επέκταση της κάλυψης σταθερής τιμής στα τιμολόγια της ΔΕΗ για 2 έτη και μείωση της τιμής σε 8,5 λεπτά/κιλοβατώρα για αγρότες χωρίς ληξιπρόθεσμες οφειλές, τροποποιήσεις στον κανονισμό του ΕΛΓΑ (θέσπιση αποζημίωσης στο 100%, παρακρατήσεις, αύξηση του ορίου αποζημίωσης στα 200.000 ευρώ), ενίσχυση των επενδύσεων στον πρωτογενή τομέα, επιστροφή του αγροτικού πετρελαίου στην αντλία και αντιμετώπιση του φαινομένου των ελληνοποιήσεων.

Η ανακοίνωση του πακέτου 6 μέτρων από την κυβέρνηση, άφησε μη ικανοποιημένους τους περισσότερους αγρότες αφού δεν συμπεριλαμβάνονται ορισμένες απαιτήσεις που θεωρούνται απαραίτητες για τον διάλογο, με αποτέλεσμα την διατήρηση της σκληρής γραμμής από την πλειοψηφία των μπλόκων (ιδίως στην Θεσσαλία, την Στερεά Ελλάδα και την Δυτική Ελλάδα). Ανοικτοί στον διάλογο με μετριασμένη στάση εμφανίσθηκαν οι αγρότες των οκτώ μπλόκων που διατηρούν την "χαλαρή" γραμμή.

Το μπλόκο του Μπράλου ενισχύθηκε από αγρότες της Καρδίτσας, με αποτέλεσμα τον αποκλεισμό όχι μόνο της ΠΑΘΕ αλλά και της παλαιάς εθνικής οδού και των παραδρόμων, καθιστώντας την διαδρομή Λαμία-Αθήνα και το αντίστροφο σχεδόν αντίθετη. Κλειστοί είναι και οι οδοί στην Λιβαδειά, με πηγές να αναφέρουν ότι από την κλιμάκωση της 8ης Ιανουαρίου η διέλευση από την Αθήνα στην Θεσσαλονίκη και το αντίστροφο μπορεί να πραγματοποιηθεί μόνο μέσω πολλαπλών παρακάμψεων που συμπεριλαμβάνουν ακόμη και χωματόδρομους.

Μετά την κλιμάκωση, άρχισε να διαφαίνεται μία τάση διαπραγμάτευσης, με την κυβέρνηση να προγραμματίζει συνάντηση με εκπροσώπους των αγροτών και τους δεύτερους να το αποδέχονται και να υποχωρούν σταδιακά. Η πρόταση της Πανελλαδικής Επιτροπής των αγροτών ήταν να πραγματοποιηθούν δύο διαδοχικές συναντήσεις, μία με γεωργούς και μία δεύτερη με κτηνοτρόφους-αλιείς-μελισσοκόμους. Παρόλα αυτά, η κυβέρνηση προχώρησε σε μία κίνηση που εκτιμήθηκε ως διχαστική και προκλητική από την πλειοψηφία των αγροτών: κάλεσε μεν δύο συναντήσεις, αλλά όχι σύμφωνα με την πρόταση των αγροτών, αντιθέτως κάλεσε μία ομάδα που θα εκπροσωπούσε την Πανελλαδική Επιτροπή δηλαδή την ευρύτατη πλειοψηφία των μπλόκων, και άλλη μία η οποία θα είχε εκπροσώπους από τα μεμονωμένα μπλόκα που τηρούν πιο μετριασμένη στάση στις κινητοποιήσεις. Επίσης οι αγρότες κατήγγειλαν ότι οι συναντήσεις έχουν προσχηματικό χαρακτήρα και ότι η κυβέρνηση είναι απόλυτη αναφορικά με την δυνατότητα παρεμβάσεων από τους αγρότες. Η κυβέρνηση κατηγόρησε τους αγρότες που δεν προβαίνουν σε διάλογο και δηλώνει ότι «*δεν λειτουργεί με όρους τελεσιγράφων*» ενώ απέρριψε κάθε περίπτωση να συμφωνήσει σε επιπρόσθετα μέτρα.

Το παραπάνω, είχε ως αποτέλεσμα η Πανελλαδική Επιτροπή να αποσυρθεί από την συζήτηση και να ανακοινώσει εκ νέου κλιμάκωση, εξετάζοντας ακόμη και ολικό κλείσιμο των εθνικών δικτύων της χώρας αλλά και απόβαση στην Αθήνα. Παράλληλα, εκπρόσωποι 14 μπλόκων που διατηρούν μετριασμένη στάση επισκέφθηκαν κανονικά ομάδα την κυβέρνηση συμπεριλαμβανομένου του πρωθυπουργού, θέτοντας επιπρόσθετα μέτρα και μικροπαρεμβάσεις.

### Συνάντηση αγροτών-κυβέρνησης και λήξη των μπλόκων
Μετά από τις παραπάνω διαμάχες, αποφασίστηκε κανονική συνάντηση με τον πρωθυπουργό και την κυβέρνηση, αυτή την φορά με την συμμετοχή των εκπροσώπων της πλειοψηφίας δηλαδή 62 μπλόκων. Ενόψει της συνάντησης υπήρξε αποκλιμάκωση στις κινητοποιήσεις. Τα τρία βασικά σημεία στα οποία επιμένουν οι αγρότες κατά την χρονική περίοδο της συνάντησης ήταν: α) να δοθεί λύση στο θέμα των διώξεων που εκκρεμούν σε βάρος τους (τόσο από παλαιότερες κινητοποιήσεις όσο και από τα πρόσφατα μπλόκα), β) η ακύρωση της εμπορικής συμφωνίας Ευρωπαϊκής Ένωσης – Mercosur και γ) η αντιμετώπιση της ευλογιάς που πλήττει την κτηνοτροφία μέσω της έγκρισης έγκαιρων εμβολιασμών. Η συνάντηση πραγματοποιήθηκε στις 19 Ιανουαρίου 2026 και διήρκεσε τέσσερις ώρες.

Σύμφωνα με τον υπουργό αγροτικής ανάπτυξης Κώστα Τσιάρα υπήρξε παραγωγική συζήτηση και συμφωνήθηκε να εξεταστούν επιπλέον θέματα που σχετίζονται με την παραγωγή όπως ο ειδικός φόρος κατανάλωσης στο πετρέλαιο στην αντλία, καθώς και ζητήματα που αφορούν την κτηνοτροφία, την αλιεία και την μελισσοκομία. Παρόλα αυτά έκανε σαφές ότι δεν θα παρθούν επιπρόσθετα οικονομικά μέτρα. Από την πλευρά τους οι αγρότες θεωρούν ότι δεν υπήρξε τίποτε το ουσιαστικό και δεν ικανοποιήθηκαν τα αιτήματά τους. Ο επικεφαλής του συντονιστικού των αγροτών Ρίζος Μαρούδας, δήλωσε πως ό,τι μέτρο έχει ήδη παρθεί είναι αποτέλεσμα της πίεσης των κινητοποιήσεων καθώς και ότι οι λόγοι που δεν προβαίνει η κυβέρνηση σε ικανοποίηση των αιτημάτων δεν είναι οικονομικοί αλλά πολιτικοί.

Μετά την μη ικανοποίησή τους από την συνάντηση, οι αγρότες ανακοίνωσαν ότι θα πραγματοποιηθούν συνελεύσεις για να αποφασιστεί το μέλλον των κινητοποιήσεων. Οι συζητήσεις συμπεριλαμβάνουν προτάσεις όπως η «απόβαση» στην Αθήνα με σκοπό έντονο συλλαλητήριο στα πρότυπα των γαλλικών κινητοποιήσεων, οι κατά τόπους διαδηλώσεις σε όλη τη χώρα, αλλά και η «πολιορκία» της Αθήνας. Τελικά αποφασίσθηκε στις 21 Ιανουαρίου η αποχώρηση των αγροτών από τα μπλόκα μέσα στην εβδομάδα, με πρόταση για συλλαλητήριο στην Αθήνα. Εκτιμήσεις ανέφεραν χαρακτηριστικά ότι «*τα μπλόκα θα σπάσουν... όμως θα εύχονται τα μπλόκα να είχαν μείνει στις εθνικές*».

Στις 26 Ιανουαρίου η Πανελλαδική Επιτροπή των Μπλόκων ανακοίνωσε την επίσημη αποχώρηση όλων των τρακτέρ από τους δρόμους. 

## Κύρια Μπλόκα και Σημεία Έντασης
Η γεωγραφία των κινητοποιήσεων του Δεκεμβρίου 2025 διαφέρει από τις προηγούμενες λόγω της εμπλοκής των νησιωτικών περιοχών και των τελωνείων:

## Παραπομπές

Κατηγορία:Διαδηλώσεις και διαμαρτυρίες στην Ελλάδα